ร้านนัทต้มเลือดหมูเดิมเคยอยู่ในตลาดเตาปูน ร้านย้ายมาตั้งที่ใหม่อยู่ริมถนนประชาชื่นระหว่าง ซอยประชาชื่น 16 และ 17 ตรงข้ามกับสะพาน 99  หน้าร้านมีตู้ก๋วยเตี๋ยว และป้ายร้านขนาดใหญ่ 

ร้านเป็นห้องแถว 1 คูหา ลูกค้าเข้ามาไม่ขาดสาย ร้านมีขายเมนูทั้งเกาเหลาเลือหมู เกี๊ยวน้ำ บะหมี่ เกี๊ยมอี๋ กากหมูทอด เกี๊ยวทอด สามารถเลือกดูเมนูได้ที่ผนังของร้าน

วันนี้เลือกสั่งเกาเหลาเลือดหมูไม่ใส่เครื่องใน + ข้าวเปล่า (49 บาท) เกาเหลาใส่ใบตำลึงมาให้เยอะดี มีเลือดหมู หมูกรอบที่นี่รสชาติดี หอมอร่อย ลูกชิ้นหมู ลูกชิ้นกุ้งกลิ่นกุ้งหอมดีลูกชิ้นเหนียวเคี้ยวหนึบ ฮื่อก้วยมีกลิ่นปลาแรงไปนิด หมูสับ และหมูชิ้นนุ่ม ๆ น้ำซุปรสชาติกลาง ๆ กลิ่นพริกไทยไม่แรง ส่วนตัวชอบกลิ่นพริกไทยแรง เลยปรุงเพิ่มความร้อนแรง 

เกี๊ยวทอด (10 บาท) ให้มา 8 ตัวถือว่าราคาถูกมาก แต่ตัวเกี๊ยวเหมือนทอดไว้นานแล้ว เลยเหนียวหนึบ ๆ ไปหน่อย มีไส้ด้านในเล็กน้อย แต่น้อยมากเลยกินไม่ออกว่าคืออะไร แต่เดาว่าน่าจะเป็นหมูสับรสออกหวานนิด ๆ

ร้านนี้มีน้ำแข็งเปล่าและเหยือกน้ำชาให้บริการฟรด้วย ร้านนี้ถือว่าเป็นมิตรในแง่ราคา